อสัญกรรมและรัฐพิธีศพของเหมา เจ๋อตง
ปฏิกิริยา

แอลเบเนีย – คณะกรรมาธิการกลางพรรคแรงงานแอลเบเนียและรัฐบาลอัลบาเนียได้ประกาศให้วันที่ 16–18 กันยายนเป็นวันไว้ทุกข์แห่งชาติ โดยให้ลดธงชาติครึ่งเสาและงดกิจกรรมนันทนาการและกีฬาทุกชนิด
ออสเตรเลีย – เซอร์ จอห์น เคอร์ ผู้สำเร็จราชการออสเตรเลีย กล่าวว่า "ข้าพเจ้าทราบดีว่าในวันนี้ชาวจีนทุกคนต่างรู้สึกราวกับสูญเสียบุพการีผู้เป็นที่เคารพนับถือที่สุดไปคนหนึ่ง" แมลคัม เฟรเซอร์ นายกรัฐมนตรี กล่าวว่า "ด้วยการชี้นำและกำลังใจจากท่าน จีนจึงสามารถฟื้นคืนศักดิ์ศรีของชาติและเกียรติภูมิในระดับสากลได้"
สาธารณรัฐประชาชนคองโก – องค์กรสูงสุดได้ประชุมกันในวันที่ 10 กันยายน และได้มีมติ 5 ข้อ เกี่ยวกับการไว้ทุกข์แห่งชาติหลังการอสัญกรรมของเหมา โดยวันที่ 13 กันยายนได้ถูกประกาศให้เป็นวันไว้ทุกข์แห่งชาติ
ฝรั่งเศส – ประธานาธิบดีวาเลรี ฌิสการ์ แด็สแต็ง กล่าวว่าเหมา "ได้ปลดปล่อยจีนให้พ้นจากความอัปยศอดสูในอดีต และฟื้นฟูสถานะอันทรงเกียรติของจีนที่ประวัติศาสตร์ได้มอบให้ ฝรั่งเศสจะไม่มีวันลืมว่าเป็นประธานเหมาและนายพลเดอ โกล ผู้ชื่นชมท่านอย่างสุดซึ้งที่เป็นผู้ริเริ่มความสัมพันธ์อันดีและพัฒนาความร่วมมือระหว่างเราทั้งสองประเทศ"
อินเดีย – อินทิรา คานธี นายกรัฐมนตรี กล่าวว่า "รัฐบาลและประชาชนชาวอินเดียขอแสดงความเสียใจอย่างสุดซึ้งต่อการถึงแก่อสัญกรรมของประธานเหมา เจ๋อตง รัฐบุรุษผู้ทรงเกียรติที่นำพาประชาชนชาวจีนให้ฟื้นฟูและก้าวหน้า
ญี่ปุ่น – ทาเกโอะ มิกิ นายกรัฐมนตรีและคณะได้เดินทางไปยังสถานเอกอัครราชทูตจีนเพื่อแสดงความอาลัยเป็นการส่วนตัว และได้ออกแถลงการณ์ระบุว่า "ขณะนี้ ในขณะที่ความสัมพันธ์ระหว่างญี่ปุ่นกับจีนกำลังพัฒนาขึ้น พวกเขาได้สูญเสียผู้นำที่ยิ่งใหญ่ และรู้สึกเสียใจอย่างจริงใจ" และสำนักข่าวซินหัวได้เผยแพร่ข่าวนี้อย่างเป็นทางการในญี่ปุ่น หลังจากแสดงเจตนารมณ์อันดีต่อปักกิ่งแล้ว เขาได้ย้ำถึงการสนับสนุนของปักกิ่งต่อการอ้างสิทธิ์ของญี่ปุ่นในการกู้คืนเกาะทางตอนเหนือทั้งสี่เกาะที่ถูกสหภาพโซเวียตยึดครอง[ต้องการอ้างอิง]
กัมพูชา – รัฐบาลกัมพูชาประชาธิปไตยได้ประกาศไว้ทุกข์ทั่วประเทศตั้งแต่วันที่ 12–18 กันยายน
สาธารณรัฐประชาธิปไตยประชาชนเกาหลี – คิม อิล-ซ็อง เลขาธิการ ได้ส่งโทรเลขแสดงความเสียใจไปยังพรรคคอมมิวนิสต์จีน ซึ่งระบุว่า "ในช่วงการปลดปล่อยชาติและการต่อสู้ที่รุนแรงของประชาชนเกาหลีต่อการรุกรานด้วยอาวุธของจักรวรรดินิยมสหรัฐ สหายเหมา เจ๋อตง ได้ทำลายอุปสรรคทั้งภายในและนอกประเทศของศัตรู ขับเคลื่อนการต่อต้านสหรัฐ ให้ความช่วยเหลือแก่สาธารณรัฐประชาธิปไตยประชาชนเกาหลี และใช้เลือดหลั่งเพื่อสนับสนุนการต่อสู้ที่ชอบธรรมของประชาชนเรา" รัฐบาลเกาหลีเหนือได้ประกาศให้วันที่ 10–18 กันยายน เป็นช่วงเวลาไว้ทุกข์แห่งชาติ โดยมีการลดธงครึ่งเสาและจัดพิธีไว้อาลัยครั้งใหญ่
มัลดีฟส์ – ประธานาธิบดีอิบราฮิม นาซีร์ ได้ส่งสารแสดงความเสียใจไปยังพรรคคอมมิวนิสต์จีน โดยได้แสดงความอาลัยต่อพรรคและประชาชนชาวจีนต่อการถึงแก่อสัญกรรมของเหมา เจ๋อตง พร้อมกันนี้ เขาได้ประกาศให้มีการไว้ทุกข์ทั่วประเทศเป็นเวลา 3 วันโดยให้ลดธงชาติครึ่งเสา
ปากีสถาน – ในวันที่ 9 กันยายน ประธานาธิบดีฟาซาล อิลาฮี ชาวดรี ได้ออกแถลงการณ์ว่า "ในฐานะบิดาแห่งการปฏิวัติจีนที่ได้เปลี่ยนแปลงชีวิตของประชากรโลกหนึ่งในสี่ส่วน ประธานเหมาเป็นหนึ่งในผู้นำที่โดดเด่นที่สุดตลอดกาล ในฐานะนักการเมืองและนักคิด ท่านได้ทิ้งร่องรอยอันลึกซึ้งไว้ในประวัติศาสตร์มวลมนุษยชาติ การจากไปของท่านไม่เพียงแต่เป็นความสูญเสียครั้งยิ่งใหญ่ของชาวจีนเท่านั้น หากแต่ยังเป็นความสูญเสียของประชาชนทั่วโลกด้วย" ซัลฟิการ์ อาลี บุตโต นายกรัฐมนตรี กล่าวว่า "ประธานเหมา เจ๋อตง ห่วงใยในความสุขและความเจริญก้าวหน้าของปากีสถานมาโดยตลอด ทำให้ท่านอยู่ในใจของเราตลอดไป ประชาชนชาวปากีสถานขอไว้อาลัยต่อการจากไปของบุรุษผู้ยิ่งใหญ่ท่านนี้" รัฐบาลปากีสถานได้ประกาศไว้ทุกข์เป็นเวลา 7 วันโดยลดธงชาติครึ่งเสา
สาธารณรัฐสังคมนิยมโรมาเนีย – นีกอลาเอ ชาวูเชสกู เลขาธิการพรรคและประธานาธิบดี กล่าวในโทรเลขว่า "เหมา เจ๋อตง เป็นมิตรสหายที่ใกล้ชิดของประชาชนโรมาเนีย ท่านทุ่มเททำงานอย่างอุตสาหะเพื่อพัฒนาความสัมพันธ์ระหว่างพรรคทั้งสอง ประเทศทั้งสอง และประชาชนทั้งสอง เพื่อประโยชน์แก่ประชาชนของทั้งสองประเทศ และเพื่ออุดมการณ์สังคมนิยมและสันติภาพ" รัฐบาลโรมาเนียประกาศให้วันที่ 18 กันยายน เป็นวันไว้ทุกข์แห่งชาติ
เซียร์ราลีโอน – รัฐบาลเซียร์ราลีโอนประกาศไว้ทุกข์ทั่วประเทศเป็นเวลา 9 วัน
สหภาพโซเวียต – ด้วยความสัมพันธ์ระหว่างจีนและโซเวียตที่ตึงเครียดมาก สหภาพโซเวียตจึงกล่าวถึงการอสัญกรรมของเหมา เจ๋อตง เพียงสั้น ๆ ในมุมของหนังสือพิมพ์ทางการ และได้วิพากษ์วิจารณ์ลัทธิเหมาผ่านทางสำนักข่าวทาสส์
ศรีลังกา – รัฐบาลศรีลังกาประกาศไว้ทุกข์ทั่วประเทศเป็นเวลา 9 วันโดยลดธงชาติครึ่งเสา
แทนซาเนีย – ประธานาธิบดีจูเลียส นเยเรเร ได้ประกาศไว้ทุกข์ทั่วประเทศเป็นเวลา 9 วัน
ไต้หวัน – สมัชชาแห่งชาติสาธารณรัฐจีนได้ออกแถลงการณ์ในวันที่ 10 กันยายน เพื่อส่งเสริมให้กลุ่มกบฏต่อต้านคอมมิวนิสต์ในสาธารณรัฐประชาชนจีน (จีนแผ่นดินใหญ่) ใช้ประโยชน์จากการต่อสู้แย่งชิงอำนาจภายในพรรคคอมมิวนิสต์จีน หลี่ ยฺวี่เจิน ประธานสมาคมกีฬาสาธารณรัฐจีน และสมาคมกีฬาอีก 45 สมาคม ได้ส่งเสริมให้นักกีฬาแผ่นดินใหญ่ใช้การแข่งขันระดับนานาชาติในการหลบหนี
สหราชอาณาจักร – สมเด็จพระราชินีนาถเอลิซาเบธที่ 2 และเจมส์ คัลลาฮาน นายกรัฐมนตรี กล่าวว่า "อิทธิพลของเหมาแผ่ไพศาลเกินขอบเขตของประเทศจีน และท่านจะต้องถูกจดจำในฐานะนักการเมืองผู้ยิ่งใหญ่ที่มีชื่อเสียงระดับโลกอย่างแน่นอน"
สหรัฐ – ประธานาธิบดีเจอรัลด์ ฟอร์ด ได้ส่งข้อความถึงปักกิ่งเป็นครั้งแรกซึ่งมีใจความว่า "เมื่อข้าพเจ้าเดินทางเยือนปักกิ่งในเดือนธันวาคม ค.ศ. 1975 ข้าพเจ้ามีเกียรติได้พบปะกับประธานเหมา การสนทนาของเราได้ส่งเสริมการพัฒนาความสัมพันธ์ระหว่างสหรัฐและจีนไปตามแนวทางที่ทั้งสองประเทศได้วางไว้ ข้าพเจ้าขอยืนยันอีกครั้งในขณะนี้เช่นเดียวกับที่ข้าพเจ้าได้กล่าวไว้ก่อนหน้านี้ว่า สหรัฐตั้งใจอย่างแน่วแน่ที่จะดำเนินการให้ความสัมพันธ์ระหว่างทั้งสองประเทศกลับสู่ภาวะปกติบนพื้นฐานของแถลงการณ์เซี่ยงไฮ้ อันจะเป็นช่องทางที่เหมาะสมในการยกย่องวิสัยทัศน์ของท่านและจะเป็นประโยชน์แก่ประชาชนของทั้งสองประเทศ" นอกจากนี้ เขายังได้กล่าวเพิ่มเติมว่า "ในวันนี้ สาธารณรัฐประชาชนจีนได้ประกาศการถึงแก่อสัญกรรมของประธานเหมา เจ๋อตง ประธานเหมาเป็นบุคคลสำคัญยิ่งในประวัติศาสตร์จีนสมัยใหม่ ท่านเป็นผู้นำที่มีการกระทำซึ่งส่งผลกระทบอย่างลึกซึ้งต่อการพัฒนาของประเทศของท่าน อิทธิพลของท่านที่มีต่อประวัติศาสตร์จะแผ่ขยายออกไปไกลเกินกว่าขอบเขตของประเทศจีน ชาวอเมริกันจะจดจำว่าภายใต้การนำของประธานเหมา จีนได้ร่วมมือกับสหรัฐเพื่อยุติความเป็นปรปักษ์ซึ่งดำรงอยู่ต่อเนื่องยาวนานหลายชั่วอายุคน และเพื่อเริ่มต้นยุคใหม่แห่งความสัมพันธ์ที่มีลักษณะเป็นบวกมากยิ่งขึ้นระหว่างประเทศทั้งสองของเรา ข้าพเจ้าเชื่อมั่นว่าแนวโน้มของความสัมพันธ์ที่ดีขึ้นระหว่างสาธารณรัฐประชาชนจีนและสหรัฐซึ่งประธานเหมาได้มีส่วนร่วมในการสร้างขึ้นนั้นจะยังคงมีส่วนสำคัญต่อสันติภาพและเสถียรภาพโลก ในนามของรัฐบาลสหรัฐและประชาชนชาวอเมริกัน ข้าพเจ้าขอแสดงความเสียใจต่อรัฐบาลและประชาชนของสาธารณรัฐประชาชนจีน"
สาธารณรัฐเวเนซุเอลา – ประธานาธิบดีคาร์ลอส อันเดรส เปเรซ ได้ประกาศไว้ทุกข์ทั่วประเทศเป็นเวลา 3 วันโดยให้ลดธงชาติครึ่งเสา
เวียดนาม – พรรคคอมมิวนิสต์เวียดนามได้ออกแถลงการณ์ระบุว่า "ประชาชนเวียดนามจะจดจำคำกล่าวที่เปี่ยมด้วยความเคารพของประธานเหมาเสมอ ซึ่งท่านกล่าวว่า "ประชาชนจีน 700 ล้านคนให้การสนับสนุนอย่างแข็งแกร่งแก่ประชาชนเวียดนาม และดินแดนจีนอันกว้างใหญ่เป็นแนวหลังที่เชื่อถือได้ของประชาชนเวียดนาม" เราประชาชนชาวเวียดนามรู้สึกขอบคุณท่านประธานเหมา พรรคคอมมิวนิสต์จีน รัฐบาลจีน และประชาชนจีนเป็นอย่างยิ่งที่ให้การสนับสนุนและความช่วยเหลืออันยิ่งใหญ่และมีค่าแก่การปฏิวัติของเรา"
ยูโกสลาเวีย – ประธานาธิบดียอซีป บรอซ ตีโต กล่าวว่า "การถึงแก่อสัญกรรมของประธานเหมา เจ๋อตง ทำให้ประชาชนชาวจีนสูญเสียผู้นำที่โดดเด่นที่สุดของพวกเขา หากไม่มีเขา จีนยุคใหม่คงเป็นไปไม่ได้"